宿臨安浄土寺
作者：蘇軾
朝代：宋

paragraphs: 雞鳴發餘杭，到寺已亭午。
參禪固未暇，飽食良先務。
平生睡不足，急掃清風宇。
閉門羣動息，香篆起烟縷。
覺來烹石泉，紫筍發輕乳。
晚凉沐浴罷，衰髮稀可數。
浩歌出門去，暮色入村塢。
微月半隠山，圓荷爭瀉露。
相携石橋上，夜與故人語。
明朝入山房，石鏡炯當路。
昔照熊虎姿，今爲猿鳥顧。
廢興何足弔，萬古一仰俯。